Kammerkór Suðurlands „ poppar upp “ á laugardag 15. nóvember 2019 7:55 Kammerkór Suðurlands . Ljósmynd / Aðsend Kammerkór Suðurlands , undir stjórn Hilmars Arnar Agnarssonar , flytur svokallaða ör-tónleika ( pop-up tónleika ) víða um Suðurland á morgun , laugardaginn 16. nóvember . Samvinna við íslensk tónskáld hefur ætíð verið ein af aðaláherslum Kammerórs Suðurlands og í tilefni 20 ára starfsafmælis kórsins hafa margir af tónskáldum , meðlimum og velunnurum hans , gefið kórnum „ ör-lag ” . Ör-laga dagskrá Kammerkórs Suðurlands var frumflutt á Sönghátíð í Hafnarborg í júní síðastliðinn en verður nú flutt á svokölluðum ör-tónleikum víða á Suðurlandi og geta Sunnlendingar átt von á ör-tónleikum á hinum ólíklegustu stöðum á Suðurlandi á morgun . Dagurinn er þó með þrjá fasta punkta , Hellarnir við Ægisíðu kl. 11:30 , Bókakaffið á Selfossi kl. 13:30 og Listasafn Árnesinga kl. 15:30 . Þar frumflytur Kammerkórinn einnig nýjan gjörning eftir Elínu Gunnlaugsdóttur . Aðgangur er ókeypis og allir eru velkomnir .